Gryp jou springtou – CrossFit-ope is om die draaiDie wêreldwye CrossFit-ope begin amptelik op 24 Februarie. Foto: Twitter via CrossFit. Dit is 05:00 op ’n Dinsdagoggend en iewers in Suid-Afrika is daar ’n paar fikse mense aan’t sweet. En hoe dan anders: Die CrossFit-ope is oor net 16 dae – jy kan immers nie hiér lyf wegsteek nie. Laat ons terselfdertyd ook nie doekies omdraai nie; CrossFit is ongetwyfeld ’n gewilde sportsoort. In 2007 sou jy byvoorbeeld verskoon gewees het as jy onder die indruk verkeer het dat dit bloot vir mense is wat gelyktydig kwaad (cross) en fiks (fit) kan wees. Maar binne ’n oogwink – ons praat nou hier van 2019 – het meer as 400 000 fiksheidsgeesdriftiges vir die wêreldwye Ope ingeskryf. In Suid-Afrika is daar ook duisende atlete wat iets buite hulle gemaksone aanpak en dan ook boonop presteer. En moenie verbaas wees as elkeen van die bogenoemde entoesiaste vir jou dieselfde storie vertel nie – dit was deksels moeilik, maar hulle sal dit enige tyd weer aanpak. Wanneer die Ope vanjaar amptelik op 24 Februarie begin, sal Hugo Read van CrossFit RedShack in Pretoria gereed wees vir aksie. Die lys van fiksheidsbenodigdhede vir die Ope. Foto: Verskaf. Hoewel die presiese oefeninge nog nie amptelik bekend is nie, het die CrossFit-drilsersante daar vanuit die VSA darem al aangedui watter toerusting ’n mens sal nodig hê om die storie aan te pak: Gewigte, gimnastiekringe, ’n springtou, ’n stewige boks waarop jy kan spring en ’n plek waar jy ’n optrek of twee (of drie) kan doen. Net soos baie ander CrossFitters, voorspel Read dat die Ope beslis thrusters sal bevat – ’n moegmakende affêre waar jy met ’n gewig moet hurk (squat) en soos wat jy opstaan dit sommer ook bo jou kop moet stoot. Volgens die Pretorianer was sy moeilikste Ope-oefensessie in 2014, ’n maand of wat nadat hy vir die eerste keer by RedShack ingestap het. Hugo Read is een van die persone aan die stuur van CrossFit Redshack in Pretoria. Foto: Verskaf. “Dit was ’n kombinasie van thrusters en burpees en die intervalle was baie hoog; ’n man se longe was omtrent aan die brand. Ek dink daar was 30 sekondes op die horlosie oor toe ek klaargekry het. Maar net daar en dan het ek besluit dat ek baie daarvan hou,” het Read gesê. En moet ook nie dink dat die Ope net vir super-atlete is wat al met opstote sedert hul doekdra-dae besig is nie. Die oefeninge kan by jou individuele vermoëns aangepas word. Read was ’n kranige sportman op skool en hy het goeie rugby op universiteit en vir die Naka Bulle gespeel voordat ’n liesbesering sy belowende rugbyloopbaan kortgeknip het. Later moes hy ook vir ’n operasie gaan nadat hy ’n kraakbeen in sy heup geskeur het. Nodeloos om te sê, sommige oefeninge is vir eers vir hom taboe, maar die aanpasbaarheid van CrossFit beteken dat hy steeds ’n goeie oefensessie – selfs tydens die Ope – kan inkry. “Met my beserings moes ek my rugbydroom prysgee en ek wil wraggies nie nóg ’n sportdoelwit opgee nie. Dit is ’n wonderlike voorreg om te kan beweeg en aktief te wees.” Met die Ope kry jy ’n geleentheid om aan dieselfde kompetisie as sterre soos Rich Froning of Katrin Davidsdottir deel te neem. En jou 20 000ste plek op die uiteindelike ranglys beteken dalk vir jou net soveel as hul tweede plek. Nice, Ben! ???? • 179 CrossFit:Age is just a number, Ben is 56, he has been doing CrossFit with us around 18 months, and can do kipping pull-ups like it’s nothing ????@crossfituk1#179 #crossfit #roguefitness pic.twitter.com/ciOUlrKbcg — CrossFit (@CrossFit) January 28, 2022